SOA je na taj način poslužila isključivo kao ulaz u državnu upravu, nakon čega su ti kratkoročni zaposlenici dalje prebacivani u druge dijelove državnog aparata, najčešće u Carinsku upravu, čime se izbjegavao insitut javnog natječaja

ZAGREB Radna skupina saborskog Odbora za unutarnju politiku i nacionalnu sigurnost završila je nadzor u SOA-i u vezi s mogućim nepravilnostima pri zapošljavanju u tu sigurnosno agenciju. Članovi te skupine, SDP-ovci Igor Dragovan, Igor Rađenović i Franko Vidović, HDZ-ovci Miroslav Tuđman i Tomislav Čuljak, Milorad Batinić (HNS), te Dinko Burić iz HDSSB-a, u iduća će dva tjedna izraditi zaključke, koje bi onda trebao usvojiti spomenuti Odbor.

Budući je radna skupina istraživala stvari koje su u sferi strogo povjerljivih, zasad nema nikakvih službenih informacija što su oni točno ustanovili i je li bilo slučajeva da su u SOA-u primani ljudi mimo sigurnosnih procedura ili potreba te agencije. No, neslužbeno se može čuti da su članovi skupine, koje je ovlastio Odbor za nacionalnu sigurnost, navodno došli do podataka koji potvrđuju da je u razdoblju od 2006. do 2008. godine, kad je na čelu SOA-e bio Tomislav Karamarko, bilo zapošljavanja na nekoliko ili čak na samo jedan dan.

SOA je na taj način poslužila isključivo kao ulaz u državnu upravu, nakon čega su ti kratkoročni zaposlenici dalje prebacivani u druge dijelove državnog aparata, najčešće u Carinsku upravu, u dogovoru Karamarka, tadašnjeg ministra financija Ivana Šukera i ravnatelja Carinske uprave Mladena Barišića. Pritom je ključno da se tako zaobilazilo institut javni natječaj, bez kojeg nije moguće primati ljude u carinu.

O ovome je već govorio nekadašnji ministar unutarnjih poslova Šime Lučin, nakon što je u našem listu objavljeno da je Karamarko kao ravnatelj SOA-e, odobrio zapošljavanje čovjeka koji je prethodno pao na sigurnosnoj provjeri, a nakon toga i na poligrafu. »Kroz službu je prošao niz ljudi koji su primani na jedan dan, SOA je jedina institucija u koju se možete zaposliti bez natječaja. Poznato je da su desetci ljudi primani na jedan dan, a potom transferirani u Carinu«, izjavio je Lučin početkom ožujka. Zatražio je tada pokretanje pitanja Karamarkove odgovornosti zbog problematičnih zapošljavanja u SOA-i u njegovom mandatu.

SDP je inicirao da se o ovoj temi očituje parlamentarni Odbor za nacionalnu sigurnost, a to je tijelo na čelu s Miroslavom Tuđmanom osnovalo radnu skupinu sa zadaćom provjere zapošljavanja u SOA-i od formiranja 2006. do danas. HDZ, naravno, nije bio sretan takvim razvojem događaja, ali budući Kukuriku koalicija ima većinu u svim saborskim odborima, nisu imali izbora. Uspjeli su se ipak izboriti da se nakon SOA-e, nadzor zapošljavnja provede i u ostalim obavještajnim službama.

Kad Odbor izglasa zaključke o nadzoru, sastat će se i Vijeće za nacionalnu sigurnost, što je, pak, zahtijevao predsjednik Ivo Josipović. »Mislim da je dobro da se nađemo i raspravljamo o kadrovskoj politici. Ne mislim da trebamo na sjednici odlučivati o nekom pojedinačnom predmetu, nego globalno razgovarati o najboljem načinu vođenja kadrovske politike u budućnosti«, obrazložio je Josipović prijedlog premijeru Zoranu Milanoviću za sazivanje Vijeća za nacionalnu sigurnosti. Milanović je prihvatio predsjednikovu inicijativu, ali Banski dvori inzistirali su da se prvo napravi parlamentarni nadzor SOA-e.